Prieto destaca el paper clau de la Policia Local de Gandia en la presentació del llibre dels 150 anys d'història
16 abril 2025

## Prieto destaca el paper clau de la Policia Local de Gandia en la presentació del llibre dels 150 anys d'història16 abril 2025Última actualització: 16 abril 2025

![](../gestion/img/e5745a48524acf61c51f2cbe00740aed72fd3e8cd22a8bf6e62cb953a6067cc4.jpg)  
  

La Casa de Cultura Marqués de González de Quirós de Gandia va acollir ahir la presentació oficial del llibre “La Policia Local de Gandia. 150 anys d’història”, obra de l’historiador Abel Soler. A l’acte, que va comptar amb una nombrosa assistència, va intervindre l’alcalde de la ciutat, José Manuel Prieto; la regidora de Protecció, Seguretat i Convivència, Lydia Morant; així com el Comissari Principal en Cap de la Policia Local de Gandia, José Martínez Espasa; i l’autor del llibre. Van acudir membres de la corporació municipal, representants de les forces de seguretat i personalitats de la societat civil gandiana.

El 13 d’abril de 1874 es va fundar la Guàrdia Municipal, embrió de l’actual cos policial. Al llarg d’aquests 150 anys, “la institució ha sabut adaptar-se als nous temps, convertint-se en un cos modern, professional i compromés amb la ciutadania”, va comentar l’alcalde.

Prieto va afirmar que la Policia Local “és la primera en arribar i la primera a la qual acudixen els nostres veïns quan necessiten ajuda i protecció”, i va insistir que es tracta d’una garantia del dret fonamental a viure en llibertat”. Així mateix, va remarcar valors com la humanitat, l’exemplaritat i la proximitat, que han caracteritzat el cos des dels seus inicis fins hui.

L’alcalde també va destacar les millores estructurals i organitzatives que ha experimentat recentment el cos policial, com ara el procés per incorporar 17 nous agents, la promoció interna de comandaments, la reorganització del servei per barris o el reforç de la Unitat de Proximitat, especialment en horari de vesprada. Aquests canvis, segons va explicar, s’han dut a terme “des del diàleg i el consens”.

En la seua intervenció, Prieto va fer referència al Pla Respecte, impulsat per l’Ajuntament per reforçar la convivència i la seguretat en l’espai públic, així com a la reforma de l’Ordenança de Convivència. “Només sobre la base del respecte, però també de la cordialitat, l’honestedat, la humilitat, la bondat i la sensibilitat, podem entendre el paper insubstituïble de la Policia Local a Gandia”, va afirmar.

El llibre d’Abel Soler fa un repàs detallat a la trajectòria de la Policia Local des del segle XIX fins a l’actualitat, i recull moments claus, figures destacades i l’evolució del cos en paral·lel al desenvolupament de la ciutat.

L’acte va concloure amb una felicitació col·lectiva a l’autor del llibre i a tots els membres de la Policia Local de Gandia per la seua tasca, dedicació i compromís amb la ciutadania durant més d’un segle i mig.

“Amb aquesta esplèndida obra, celebrem no només el passat, sinó també el futur d’un cos que continua sent un referent en seguretat, convivència i servei públic”, va concloure l’alcalde.